**אגרת התשובה פרק א' / נקודות מרכזיות**

למורים בלבד

מגישה: פרלה סגל

1. **דיון בשלושה חילוקי כפרה (שני שיעורים)**

"שלושה חילוקי כפרה הם ותשובה עם כל אחד,

עבר על מצות עשה ושב, אינו זז עד שמוחלין לו.

עבר על מצות לא תעשה ושב, תשובה תולה ויום הכיפורים מכפר.

עבר על כריתות ומיתות בית דין, תשובה ויום הכיפורים תולין וייסורין ממרקין." (סוף יומא)

הסבר הברייתא על פי הפשט:

התשובה, היא תנאי הכרחי והיא אף פועלת ומכפרת, בכל המקרים. אך לעיתים עקב סוג החטא וחומרתו, התשובה נשארת כתלויה ויש הכרח ביום הכיפורים או בייסורים.

לשם הכפרה על עברות של מצוות ל"ת, לא מספיקה התשובה ונדרש העילוי של יוה"כ, לשם המירוק על כריתות ומיתות בי"ד תשובה ויוה"כ אינם מספיקים וצריך לייסורים.

ההבדל בין כפרה למירוק:

* כפרה- צחצוח שטיפה וכיבוס הפגם
* מירוק- ייפוי האדם ועשייתו כחדש אשר לא ניכר בו רושם החטא כלל.

1. **הקושיה**

ידוע שמצות עשה גדולה ממצות לא תעשה שהרי מצות עשה דוחה לא תעשה. כיצד אם כן בגדר חילוק הכפרה, ישנה חומרה במצוות לא תעשה. או בנוסח אחר, בגדר חילוק הכפרה ישנה הקלה במצוות עשה, שהרי, מצות עשה גדולה ממצות ל"ת. אם כן, כאשר אדם עובר עבירה ומבטל מצות עשה, ניתן לצפות שתהיה גם חומרה בתנאי התשובה.

1. **דוגמא למצות עשה שדוחה מצות לא תעשה:**

מילה בצרעת וסדין בציצית. (הסבר מופיע בספרו של הרב גרין. אגרת התשובה עמ' 28)

1. **ביאור הקושיה**

|  |  |  |
| --- | --- | --- |
|  | **גדר קיום המצווה** | **גדר התשובה על החטא** |
| **מצוות עשה** | קיום מצות עשה מביא   * להמשכת אור בעולמות העליונים ובעולם הזה * להוספת קדושה בנשמתו של האדם "אשר קידשנו" | אי קיום מצוות עשה יוצר:   * מרידה במלכות ה' * העדר המשכת אור אלוקי בעולם ובאדם * לא נוצר פגם מאי קיום מצוות עשה, שכן נמנע רק בירור קליפת נגה |
| **מצוות לא תעשה** | אינו פועל המשכת אור שהרי אין במצוות אלו שום מעשה. | עבירה על אחת ממצוות לא תעשה יוצרת:   * מרידה במלכות ה' * הרע הגמור מג' קליפות הטמאות נדבק בנפשו ויוצר פגם בנפש האדם ובשורשה למעלה |
| **מסקנה** | הקיום חשוב יותר במצוות עשה ואם חו"ש נמנע מכך, אז העדר האור הוא בבחינת מעוות לא יוכל לתקון. | העובר על מצות עשה חטא רק במרידה במלכות ה', לכן, מצד גדר התשובה מספיקה תשובה לבדה. ואילו העובר על מצוות ל"ת צריך לכפר מעבר למרידה גם על הפגם שבנפשו ולכן תשובה תולה ונצרך ליוה"כ. |

1. **הערות חשובות ביחס לחילוקי כפרה**
2. תיקון הפגם שנוצר מהעדר המשכת האור האלוקי על ידי עבירה על מצות עשה, קשה יותר מתיקון הפגם הנוצר על ידי עבירה על מצות ל"ת אך על עבודת תשובה זו אין מדובר בברייתא וממילא אין לכך התייחסות באגרת תשובה זו.
3. אין ללמוד שום קולא ביחס לקיום מצוות עשה משום פעולתם בהמשכת האור, כי מניעתו הוא בגדר "מעוות לא יוכל לתקון". דוג' ממצוות תלמוד תורה שעליה נאמר: "ויתר הקב"ה.."
4. **גדר מצות התשובה מן התורה (שיעור אחד)**

* עיקר מצוות התשובה מן התורה היא עזיבת החטא בלבד. ההוכחה: רשע פסול לעדות והתורה מתנה את כשרותו של בעל התשובה, לעדות, בעזיבת החטא בלבד.
* גדר עזיבת החטא עפ"י אדמוה"ז:

רמב"ם הלכות תשובה: "ומהי התשובה? שיעזוב החוטא חטאו ויסירו ממחשבתו ויגמור בליבו שלא יעשהו עוד... ויעיד עליו יודע תעלומות שלא ישוב לזה החטא לעולם"

הרמבם בגישתו קובע כי עזיבת החטא היא לא לחזור על אותו החטא בו נכשל. עזיבת החטא מחטאים פרטיים.

אדמוה"ז קובע כי גם חטא פרטי מעיד על פריקת עול פנימית והוא נובע מהיעדר פחד אלוקים באדם על כן חייב אדם לתקן את גורם העבירה סיבתה ושורשה ומשום כך עזיבת החטא עפ"י אדמוה"ז אינה רק על חטא פרטי כדעת הרמב"ם, אלא משמעותה:

1. לבל ישוב עוד לכסלה למרוד במלכותו יתברך- קבלת עול מלכות שמיים.
2. ולא יעבור עוד מצוות המלך חו"ש- קבלת עול מצוות.

שני השלבים הכרחיים על פי הסדר הנ"ל: ראשית, תיקון סיבת החטא - היותו פורק עול. שנית, תיקון פגמי הנפש הפרטיים שנוצרו מאי שמירת המצוות.

1. **משמעות מילולית של המושג תשובה וראיות לכך (שיעור אחד)**

תשובה לשון שיבה- "לשוב אל ה' בכל ליבו ונפשו לעבדו ולשמור מצוותיו." בעקבות החטא, שיצר ריחוק וניתוק מהקב"ה.

התשובה אינה רק על עבירה פרטית אלא תנועה כללית בנפש של שיבה והתקרבות הבאה לידי ביטוי בעזיבת החטא בשני האופנים שצוינו:

קבלת עול מלכות שמים- "לעבדו"

קבלת עול מצוות- "לשמור מצוותיו"

הראיות (4):

* "יעזב רשע דרכו ואיש און מחשבותיו וישוב אל ה' "(ישעיהו נה', ז'). בפסוק מבואר כי השיבה אל ה' היא הן ע"י עזיבה הדרך הכוללת של החטא- דרכו- והן ע"י תיקון המחשבות הפרטיות של החטאים הרבים- מחשבותיו. (מדרך לשון יחיד למחשבות לשון רבים). מקור זה מוכיח כי גדר השיבה הוא על ידי עזיבת החטא הכללית והפרטית.
* "ושבת עד ה' אלוקיך ושמעת בקולו" (ניצבים ל', ב'). פסוק זה מורה כי פעולת התשובה ועזיבת החטא דורשת ושבת- קבלת עול מלכות שמיים. ושמעת בקולו- קבלת עול מצוות באופן כללי ובאופן פרטי בכל מצוה.
* "שובה ישראל עד ה' אלוקיך" (הושע יד', ב').
* השיבנו ה' אליך" (איכה ה', כב'). שני פסוקים אלו מורים כי מהות התשובה היא השיבה אל ה' כמו שנתבאר עד עתה.

1. **וידוי, בקשת מחילה ותענית כמשלימי גדר השיבה (שיעור אחד)**

* וידוי- לדעת הרמב"ם מצות הווידוי הינה חלק מחובת התשובה באמצעותה נפעל שלמות בתשובה וכפרה המביאה להסרת הפגמים. (מקור: "והתוודו את חטאתם")
* עיקר הווידוי כולל אמירת "חטאתי"
* שלמות הווידוי כוללת גם חרטה וגם בקשת מחילה בתחום בין אדם לחברו במידת הצורך.
* התענית אינה נחשבת כלל כחלק ממצוות התשובה (יש לשים לב שהבנת עניין התענית כולל את שלילתה של התענית! ראה סעיף ט')

לסיכום:

* **עיקר** מצוות התשובה וחובתה על פי ההלכה- עזיבת החטא
* **שלמות** התשובה **ותכליתה** הוא להביא לידי כפרה ותיקון הפגמים- וידוי חרטה ובקשת מחילה כחלק משלמות מצוות תשובה.

ההבדל בין עיקר התשובה לכפרה ניתן להבנה ע"י דוגמת אדם שהוליד ממזר שאם עושה תשובה פוסק הוא מלהיות רשע אך אין לו כפרה ועל כן החובה הראשונה היא לעזוב החטא ותכלית התשובה היא שיתכפרו פגמיו וינוקו ע"י הווידוי ואם יש צורך, ע"י בקשת מחילה.

* התענית **אינה כלל כחלק** ממצוות התשובה

1. **שלילת התענית ומטרותיה (שיעור אחד)**

ביטויי השלילה:

1. "ולא כדעת ההמון שהתשובה היא התענית" בימי אדמוה"ז היה מקובל לחשוב שתעניות הן הן עיקרה של מצוות התשובה ודבר זה נשלל מכל וכל.
2. "ואפילו מי שעבר על כריתות.. שגמר כפרתו ע"י ייסורים" בציטטה זו נשללת האפשרות שייסורי התענית הינם במקום הייסורים שנגזרו על האדם כדי למרק את עוונו. רק הייסורים שהקב"ה מביא מאהבתו יכולים למרק את עוונות האדם.
3. " ולכן לא הזכירו הרמב"ם והסמ"ג "שום תענית כלל במצוות התשובה אף בכריתות ומיתות בית דין"

מטרות התענית:

התענית אינה נכללת במצוות התשובה, אינה פועלת את שיבת האדם ואינה יוצרת שלמות בתיקון הפגמים. היא גם אינה נכללת בגדר ייסורים ממרקים ויכולה לבוא רק לאחר עזיבת החטא.

עיקר מטרותיה הן תפילה לה' על העתיד, תפילה שמטרתה משולשת. תפילה למניעת ייסורים (ציבור או יחיד), תפילה לזירוז כפרת הנפש ותפילה להשלמת תשובה מאהבה.

פירוט:

1. התענית נועדה למנוע גזירה של ייסורים שנגזרה לבוא בעתיד על כללות הדור בשל עוונותיו כדוגמת הארבה (יואל) וכדוגמת תענית אסתר ומרדכי, ועל דרך זה באופן פרטי, התענית היא פעולה מכוונת של האדם להינצל מגזירת ייסורים שנגזרו לבוא עליו בעתיד.
2. התענית נועדה לזרז את גמר הכפרה "וגם כדי לזרז ולמהר גמר כפרת נפשו"
3. "וגם אם אינו שב אל ה' מאהבה כי אם מיראה " התעניות יכולות לגרום שתשובת האדם תעורר את אהבת הקב"ה למרק עוונו מלמעלה. התענית משלימה חסר בתשובה שנעשית רק מיראה ומועילה בכך שיכולה לעורר את אהבת ה' ולפעול את מירוק העוון.

**תרשים מסכם:**